বলিউডের রুদ্ধশ্বাস ক্রাইম থ্রিলারকেও টেক্কা দেওয়ার মতো ঘটনা দেখল যোগী আদিত্যনাথের রাজ্য উত্তরপ্রদেশ। ২৪ ঘণ্টার মধ্যে ছ-ছ’টা এনকাউন্টার। তাতে মৃত্যু হল দুই দুষ্কৃতীর। পুলিশের গুলিতে যে দুই দুষ্কৃতীকে মরতে হয়েছে, তাদের মধ্যে একজনের মাথার দাম ছিল ৫০ হাজার টাকা। গুরুতর জখম হয়েছে আরও পাঁচ দুষ্কৃতী। সিরিয়াল এনকাউন্টারে বেশ কয়েকজন পুলিশকর্মীও আহত হয়েছেন বলে জানা গিয়েছে। গত বছর ক্ষমতায় এসেই উত্তরপ্রদেশে মাফিয়ারাজ খতম করার নির্দেশ দিয়েছিলেন মুখ্যমন্ত্রী যোগী আদিত্যনাথ। এর পর থেকেই চলছে ধারাবাহিক এনকাউন্টার। উত্তরপ্রদেশ পুলিশের দাবি,গত একবছরে তাদের হাতে ৪৬ জন কুখ্যাত দুষ্কৃতী খতম হয়েছে। গত চব্বিশ ঘণ্টায় যে দু’জনকে খতম করা হয়েছে, তাদের মধ্যে রয়েছে নয়ডার ত্রাস বলে পরিচিত শ্রাবণ চৌধুরি। একাধিক খুনের ঘটনায় অনেকদিন ধরেই তার খোঁজ চলছিল। শ্রাবণের মাথার দাম ছিল ৫০ হাজার টাকা। রবিবার সকালে নয়ডায় পুলিশের সঙ্গে গুলিযুদ্ধে সে ঘটনাস্থলেই মারা যায়। তার কাছ থেকে একে ৪৭-এর মতো মারাত্মক আগ্নেয়াস্ত্র উদ্ধার করা হয়েছে। আহসান নামে আরও এক দুষ্কৃতী খতম হয়েছে সাহরানপুরে। এক ব্যক্তির টাকার ব্যাগ ছিনতাই করে পালানোর সময় তাকে ধাওয়া করে খতম করা হয় বলে পুলিশ জানিয়েছে। দাদরিতে হওয়া এনকাউন্টারে জিতেন্দ্র নামে যে দুষ্কৃতী গুরুতর জখম হয়েছে, তার মাথার দাম ছিল ২৫ হাজার টাকা। অন্য তিন এনকাউন্টারের খবর এসেছে মুজফ্‌ফরনগর এবং গাজিয়াবাদ থেকে। এর আগে গত ফেব্রুয়ারিতে ৪৮ ঘণ্টার মধ্যে ১৮ টি এনকাউন্টারে ঘটনা ঘটেছিন উত্তরপ্রদেশে। দুষ্কৃতী দমনে যে কড়াকড়ি চলবে, সেই সময়েই তা বিধানসভায় জানিয়ে দিয়েছিলেন যোগী আদিত্যনাথ।